I går ble det klart at den mystiske artisten Alan Walker skal opptre på P3 Gull. Det liker integreringsministeren dårlig.

– Jeg mener de som kommer til Norge må tilpasse seg samfunnet vårt. Her viser vi ansiktet vårt når vi er på jobb, skriver Sylvi Listhaug i et facebook-innlegg.

Forventer grep fra NRK

Til 5080 Nyhetskanalen forteller hun videre at hun forventer at NRK tar grep før konserten.

– NRK er statskanalen. Et minstekrav for alle som opptrer der, er at vi kan se hvem de er. Han kan ikke stå på scenen med tildekket ansikt. Jeg tviler på at publikum synes det er særlig hyggelig.

Menneskelige relasjoner

Dypest sett handler det om relasjoner mellom mennesker, hevder statsråden.

– Vi må sikre at Alan Walker kommuniserer godt med publikummet sitt. Da må vi se leppene og nesen hans. Synger han med på sangene? Rynker han på nesen? Skjærer han tenner? Det er uhyggelig å ikke kunne vite, og bare måtte fantasere.

Nasjonalt forbud

Arbeiderpartiets Jan Bøhler er enig med Listhaugs problembeskrivelser, og krever et nasjonalt forbud mot å dekke til ansiktet på konserter.

– Vi kan ikke få tilstander som de har i utlandet. Der ser vi artister som Daft Punk og Deadmau5 bli kraftig undertrykt og må dekke seg til. Vi snakker om ufrie musikere som knapt kan gå på gaten.